**Comunicat de presă**

Data: 19/12/2023

**Conferința de închidere a proiectului SIPOCA 608 - *”Îmbunătățirea capacității autorității publice centrale în domeniul protecției mediului marin în ceea ce privește monitorizarea, evaluarea, planificarea, implementarea și raportarea cerințelor stabilite în Directiva Cadru Strategia Marină și pentru gospodărirea integrată a zonei costiere”***

Conferința de închidere a proiectului ”Îmbunătățirea capacității autorității publice centrale în domeniul protecției mediului marin în ceea ce privește monitorizarea, evaluarea, planificarea, implementarea și raportarea cerințelor stabilite în Directiva Cadru Strategia Marină și pentru gospodărirea integrată a zonei costiere”, cod SIPOCA 608 / MySMIS 127598, s-a desfășurat în perioada 7-8 decembrie 2023, la Constanța.

Derulat de Ministerul Mediului, Apelor și Pădurilor în parteneriat cu Institutul Național de Cercetare Dezvoltare Marină ”Grigore Antipa”, Administrația Națională „Apele Române” și Administraţia Bazinală Dobrogea-Litoral, proiectul a beneficiat de o valoare totală de 3,7 milioane euro. Finanțarea a fost realizată prin cadrul Programului Operațional Capacitate Administrativă 2014-2020, axa prioritară IP12/2018 Sprijin pentru acțiuni de consolidare a capacității autorităților și instituțiilor publice centrale, obiectivul specific OS 1.1 *Dezvoltarea și introducerea de sisteme și standarde comune în administrația publică ce optimizează procesele decizionale orientate către cetățeni și mediul de afaceri în concordanță cu SCAP.*

Au fost prezentate activitățile derulate în baza obiectivelor specifice setate, care au făcut referire la:

* îmbunătățirea punerii în aplicare a Directivei-cadru privind strategia marină prin completarea lacunelor în cunoașterea și dezvoltarea țintelor și pragurilor necesare;
* îmbunătățirea capacității de a colecta, procesa, valida și raporta datele și informațiile privind mediul marin și gestionarea zonelor de coastă;
* îmbunătățirea instrumentelor pentru Managementul Integrat al Zonei de Coastă, inclusiv dezvoltarea Strategiei pentru Zona Litorală și Planul de Management al Zonei Litorale din România.

În acest sens, rezultatele asociate vizează:

* optimizarea cunoașterii mediului marin și creșterea capacității de evaluare și raportare a stării mediului marin, conform obligațiilor ce decurg din Directiva Cadru Strategia Marină;
* optimizarea Programului de Măsuri pentru realizarea obiectivelor Directivei Cadru Strategia Marină, respectiv realizarea stării ecologice bune a Mării Negre;
* realizarea Strategiei naționale privind managementul integrat al zonelor de coastă, inclusiv Planul de management integrat al zonei de coastă- document intersectorial, cu o viziune pe termen mediu și lung pentru dezvoltarea şi utilizarea durabilă a zonei costiere a României;
* întocmirea proiectului de act normativ pentru modificarea și completarea OUG 202/2002 pentru gospodărirea integrată a zonei costiere.

În continuare, vor fi urmărite prioritățile în domeniul de referință pentru protecția mediului costier, pe baza unei abordări ecosistemice, pentru păstrarea integrității acestuia și gestionarea durabilă a resurselor naturale ale zonei de coastă; conștientizarea și gestionarea eficientă a amenințării schimbărilor climatice asupra zonelor costiere și a pericolelor pe care le generează, respectiv creșterea nivelului mării și a frecvenței și intensității fenomenelor extreme (furtuni, inundații, secetă, etc), precum și dezvoltarea economică sustenabilă și creșterea numărului de locuri de muncă.

Pentru detalii suplimentare legate de proiect, persoana de contact este:

Manager proiect: Gheorghe CONSTANTIN

Email: gheorghe.constantin@mmediu.ro